ตั้งสมาพันธ์ชาวสวนทุเรียนไทย ดึงแปลงใหญ่จัดการทั้งระบบ
ทุเรียนเป็นผลไม้ส่งออกมีมูลค่ากว่า 35,333 ล้านบาทต่อปี ยังมีโอกาสขยายตัวได้อีกมากเมื่อเทียบกับความต้องการของตลาดต่างประเทศ แต่การปลูกทุเรียนบ้านเรากระจัดกระจาย การขายผลผลิตไม่มีองค์กรหรือมาตรการในการตรวจสอบคุณภาพ ยังพบการตัดทุเรียนอ่อน ส่งผลกระทบต่อภาพรวมการส่งออกทุเรียน ในขณะที่เกษตรกรไทยมีความสามารถโดดเด่น ยังมีเกษตรกรต้นแบบให้กับชาวสวนทุเรียนอยู่อีกมาก แต่ยังไม่มีองค์กรรองรับในการรวมตัวกันเพื่อพัฒนาคุณภาพทุเรียนอย่างจริงจัง,นายสำราญ สาราบรรณ์ อธิบดีกรมส่งเสริมการเกษตร ให้เหตุผลถึงแนวคิดในการจัดตั้ง สมาพันธ์ชาวสวนทุเรียนไทย ที่เกิดขึ้นจากการประชุมร่วมกับเกษตรกรแปลงใหญ่ทุเรียนใน 22 จังหวัด เมื่อ 15 พ.ค.ที่ผ่านมาเกษตรกรต่างเห็นด้วยกับการที่จะมีสมาพันธ์ขึ้นมา เพื่อแลกเปลี่ยนความรู้ วางแผนพัฒนาการผลิตและการตลาดร่วมกัน สร้างความเข้มแข็งองค์กรเกษตรกรเพื่อการพัฒนาและบริหารจัดการทุเรียนระดับประเทศ,โดยเบื้องต้นจะใช้โมเดลของสมาคมชาวสวนมะม่วงไทย ที่มีผลการดำเนินงานประสบความสำเร็จ สามารถบริหารจัดการผลผลิตได้มีมาตรฐานเป็นระบบทำให้เกษตรกรประกอบอาชีพที่มั่นคงมาเป็นต้นแบบการตั้งสมาพันธ์ชาวสวนทุเรียนไทย,การจัดตั้งสมาพันธ์ชาวสวนทุเรียนไทยเพื่อสร้างเครือข่ายที่เข้มแข็ง โดยเชื่อมโยงกลุ่มชาวสวนทุเรียนทั้ง 6 ภูมิภาค มาร่วมกันวางแผนกำหนดแนวทางพัฒนาและบริหารจัดการทุเรียนทั้งระบบ ในเบื้องต้นจะคัดเลือกจากเกษตรกรแปลงใหญ่ระดับอำเภอใน 22 จังหวัด นนทบุรี, ประจวบคีรีขันธ์, ปราจีนบุรี, ระยอง, จันทบุรี, ตราด, นครนายก, ชลบุรี, ศรีสะเกษ, อุบลราชธานี, บุรีรัมย์, นครศรีธรรมราช, ชุมพร, สุราษฎร์ธานี, ยะลา, ปัตตานี, ระนอง, กระบี่, สงขลา, นราธิวาส, สตูล และตาก รวมทั้งหมด 129 อำเภอ อย่างน้อยไม่ต่ำกว่าอำเภอละ 20 ราย มาคัดเลือกคณะกรรมการระดับประเทศ ร่วมกันขับเคลื่อนกิจกรรมตามเงื่อนไขของสมาพันธ์ชาวสวนทุเรียนไทยต่อไป,ด้าน นายสุเทพ จรูญชนม์ ประธานแปลงใหญ่ผลิตทุเรียนนอกฤดู อ.วังจันทร์ จ.ระยอง ให้ความเห็น การผลิตทุเรียนของไทยมีปริมาณมากขึ้นตามลำดับ แต่ยังขาดการบริหารจัดการที่ดี ทำให้เกษตรกรกำหนดราคาเองไม่ได้ ที่ผ่านมาเกษตรกรรวมตัวกันผลิตในรูปแบบเกษตรแปลงใหญ่ ผลิตไปในทิศทางเดียวกัน แม้จะเป็นผลดีต่อเกษตรกรในภาพรวมระดับหนึ่งแล้ว แต่หากสามารถยกระดับให้เป็นสมาพันธ์จะยิ่งเพิ่มศักยภาพในการบริหารจัดการทุเรียนไทยให้มีความเข้มแข็งมากขึ้น จะมีทิศทางตั้งแต่การผลิตไปจนถึงการตลาดที่ชัดเจนขึ้น,ต่อไปเกษตรกรจะสามารถกำหนดทิศทางการผลิตไม่ให้ผลผลิตออกสู่ตลาดกระจุกตัว สามารถกำหนดราคาได้เองในราคาที่เหมาะสม เพื่อให้ราคาทุเรียนเป็นทิศทางเดียวกันทั้งประเทศ โดยมีราคากลางที่สมาพันธ์ประกาศเป็นเกณฑ์ ในขณะเดียวกันคุณภาพและมาตรฐานการผลิตของเกษตรกรก็จะเป็นไปแนวทางเดียวกันและมีมาตรฐานการตรวจสอบก่อนออกสู่ตลาดด้วย จะทำให้เกิดความเข้มแข็ง พ่อค้าไม่สามารถกดราคาจากชาวสวนได้ จึงเห็นด้วยที่กรมส่งเสริมการเกษตรจะเข้ามาเป็นเจ้าภาพในการจัดตั้งสมาพันธ์ชาวสวนทุเรียนไทยในครั้งนี้.,ไชยรัตน์ ส้มฉุน
ทุเรียนเป็นผลไม้ส่งออกมีมูลค่ากว่า 35,333 ล้านบาทต่อปี ยังมีโอกาสขยายตัวได้อีกมากเมื่อเทียบกับความต้องการของตลาดต่างประเทศ
ทุเรียน,สมาพันธ์ชาวสวนทุเรียนไทย,กรมส่งเสริมการเกษตร,ส่งออก,เกษตรกร,เครือข่าย,ไชยรัตน์ ส้มฉุน,เกษตร